9. ΒΑΣΙΛΙΚΟΝ ΔΙΑΤΑΓΜΑ της 12 Νοεμ./5 Δεκ. 1957 Περί άρσεως της απαγορεύσεως της εις αλλοδαπούς συμβατικής απαλλοτριώσεως και υποθηκεύσεως φορτηγών πλοίων και δεξαμενοπλοίων ωρισμένων κατηγοριών. Έχοντες υπ’ όψιν: 1)Το άρθρ. 2 του Νόμ. υπ’ αριθ. 1461 «περί της συμβατικής απαλλοτριώσεως εις αλλοδαπούς Ελληνικών πλοίων, πλοιαρίων και πλωτών ναυπηγημάτων και της εν όλω ή εν μέρει υποθηκεύσεως αυτών» ως ούτος εκωδικοποιήθη δια του από 31.12.54 Β. Δ/τος «περί κωδικοποιήσεως των ισχυουσών διατάξεων περί της συμβατικής απαλλοτριώσεως εις αλλοδαπούς Ελληνικών πλοίων, πλοιαρίων και πλωτών ναυπηγημάτων και της εν όλω ή εν μέρει υποθηκεύσεως αυτών» (ΦΕΚ 315 Α΄/1954). 2)Το Β.Δ. της 14.9.39 «περί επεκτάσεως της απαγορεύσεως συμβατικής απαλλοτριώσεως Ελληνικών πλοίων εις αλλοδαπούς» (ΦΕΚ 329 Α΄/39) και 3)Την υπ’ αριθ. 576/1957 γνωμάτευσιν του Συμβουλίου Επικρατείας και σύμφωνον γνώμην του Συμβουλίου Εμπορικού Ναυτικού, προτάσει του Ημετέρου Υπουργικού Συμβουλίου, απεφασίσαμεν και διατάσσομεν: Άρθρον μόνον.-1.Η επί φορτηγών πλοίων, συμπεριλαμβανομένων και των δεξαμενοπλοίων των νηολογημένων προ της 12 Απρ. 1949, ισχύουσα απαγόρευσις της εις αλλοδαπούς συμβατικής απαλλοτριώσεως και της εν όλω ή εν μέρει υποθηκεύσεως, η επιβληθείσα δια του από 14 Σεπτ. 1939 Β.Δ/τος «περί επεκτάσεως της απαγορεύσεως της συμβατικής απαλλοτριώσεως Ελληνικών πλοίων εις αλλοδαπούς» περιορίζεται επί μόνον των φορτηγών πλοίων τύπου Λίμπερτυ, αγορασθέντων τη εγγυήσει του Ελληνικού Δημοσίου, ως και των δεξαμενοπλοίων τύπου Τ.2, των νηολογημένων προ της 12 Απρ. 1949, καταργουμένη ως προς τας λοιπάς κατηγορίας φορτηγών πλοίων και δεξαμενοπλοίων. 2.Δια την εις αλλοδαπούς συμβατικήν απαλλοτρίωσιν και την εν όλω ή εν μέρει υποθήκευσιν φορτηγών πλοίων και δεξαμενοπλοίων, δι’ α καταργείται δια του παρόντος η ισχύουσα απαγόρευσις, εφεξής απαιτείται μόνον υπό του Υπουργού Εμπορικής Ναυτιλίας έγκρισις της σημαίας εις ην το πλοίον πρόκειται να μεταφερθή ή της εθνικότητος του ενυποθήκου δανειστού. Δεν απαιτείται έγκρισις του Υπουργού εάν πρόκειται περί σημαίας ή ιθαγενείας των Κρατών της Βορείου και Νοτίου Αμερικής, Βρεττανικής Κοινοπολιτείας, Ισπανίας, Πορτογαλίας, Βελγίου, Ολλανδίας, Σουηδίας, Νορβηγίας, Φινλανδίας, Δανίας, Ιταλίας, Γαλλίας, Τουρκίας, Αιγύπτου, Λιβερίας, Αιθιοπίας, Ισραήλ. Γιουγκοσλαβίας, Ελβετίας, Πριγκιπάτου του Μονακό , Λουξεμβούργου, Δυτικής Γερμανίας, Βορείου και Νοτίου Αφρικής, Πακιστάν, Ιαπωνίας, Ισλανδίας και Μαρόκου. 3.Μεταφορά του πλοίου ή υποθήκευσις αυτού άνευ της υπό του Υπουργού της Εμπορικής Ναυτιλίας κατά την προηγούμενην παράγραφον εγκρίσεως, οσάκις απαιτείται αύτη ή κατά παράβασιν της υπό του αυτού Υπουργού δοθείσης εγκρίσεως, διώκεται κατά τας διατάξεις του άρθρ. 6 Κωδικοποιημένου Νόμ. 1461/1954. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. Εις τον επί της Εμπορικής Ναυτιλίας Υπουργόν ανατίθεμεν την δημοσίευσιν και εκτέλεσιν του παρόντος. 